Diari Oficial de la Generalitat Valenciana


Sumari del DOGV 5875, del 21-10-2008 (2008/12404)

DECRET 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social.
---------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2008/09/17/161/dof/vci/html**

### Dades del document

Número de DOGV
:   5875

Data del DOGV
:   21-10-2008

Secció del DOGV
:   I. DISPOSICIONS GENERALS

Número del document
:   2008/12896


Data del document
:   17-09-2008

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * Conselleria Benestar Social
    * legislació
    * reglament intern
    * administració regional

DECRET 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social. [2008/12247]  
El Decret 7/2007, de 28 de juny, del president de la Generalitat, va determinar el nombre i la denominació de les conselleries en què s'organitza l'administració de la Generalitat i va crear, entre altres, la Conselleria de Benestar Social.  
El Decret 28/2008, de 18 de setembre, del president de la Generalitat, ha modificat l'estructura inicial i, pel que afecta a la Conselleria de Benestar Social, ha creat les Secretaries Autonòmiques de Família i Coordinació Social i d'Autonomia Personal i Dependència.  
Finalment, els articles 3 i 4 del Decret 122/2008, de 19 de setembre, del Consell, de modificació del Decret 92/2007, de 6 de juliol, pel qual s'establix l'estructura orgànica bàsica de la Presidència i de les conselleries de la Generalitat, determinen les funcions i establixen l'estructura orgànica de les recentment creades secretaries autonòmiques en la Conselleria de Benestar Social.  
En este primer any de legislatura la Generalitat ha posat en marxa el Programa de Prioritats Socials, amb la finalitat d'impulsar i coordinar el compromís dels poders públics amb el creixement i benestar de la societat valenciana.  
És una evidència que en l'actualitat hi ha una sèrie de factors de caràcter demogràfic, sanitari i social -l'envelliment de la població, els canvis en els modes i conductes de vida, les transformacions en les estructures socials- que demanden una atenció cada vegada major per a les persones especialment vulnerables, el nombre de les quals s'ha incrementat de forma notable en els últims anys i ha suposat una modificació substancial en les relacions d'atenció, cura i assistència entre els ciutadans de tota la comunitat.  
En este sentit, la creació de la Secretaria Autonòmica d'Autonomia Personal i Dependència que coordine les mesures de promoció de l'autonomia personal de les persones majors i de les persones amb discapacitat, i també que integre i assumisca les distintes actuacions en pro de l'atenció les persones que es troben en situació de dependència, oferix un marc global per a les persones en situació de dependència o en risc d'estar-ho.  
Des d'eixa perspectiva integradora, és fonamental abordar noves fórmules de caràcter sociosanitari que atorguen un lloc prioritari i que potencien noves modalitats de coordinació, col·laboració i complementarietat en múltiples nivells d'intervenció: entre professionals, entre institucions socials i sanitàries, entre la iniciativa social, pública i privada, i entre els diferents tipus de recursos.  
El creixement d'estes demandes de major atenció coincidix en el temps amb la transformació social que ha suposat l'arribada d'un important nucli de població immigrant, la incorporació progressiva de la dona al mercat laboral i la justa necessitat poder conciliar la vida familiar i personal amb la professional.  
Tots estos factors condicionen, sens dubte, qualsevol política que desplegue un govern, però, especialment, les polítiques socials que busquen la protecció, la igualtat i el major benestar possibles.  
A estos principis respon la creació de la Secretaria Autonòmica de Família i Coordinació Social, que assumix la direcció i execució de la política social i de família, i de la Secretaria Autonòmica d'Autonomia Personal i Dependència, competent per a la coordinació de les polítiques de promoció de l'autonomia personal i atenció a les persones en situació de dependència.  
D'altra banda, l'aposta per una administració més pròxima al ciutadà, especialment a qui més ho necessita; la concreció i simplificació d'uns tràmits que faciliten l'accés als recursos i servicis oferits per la Generalitat, juntament amb una major col·laboració i coordinació entre la Generalitat i els ajuntaments de la Comunitat Valenciana per a aconseguir atendre abans i millor en les seues necessitats a les persones, aplicant el principi de subsidiarietat, han de marcar la política de la Conselleria de Benestar Social en estos temps.  
En definitiva, mantenint el principi d'austeritat, s'ha dotat d'una major racionalitat l'estructura de la Conselleria de Benestar Social.  
En virtut d'això, de conformitat amb el que establixen els articles 28.f) i 64 de la Llei del Consell, a proposta del conseller de Benestar Social i amb la deliberació prèvia del Consell, en la reunió del dia 17 d'octubre de 2008,  
DECRETE  
TÍTOL I  
Disposicions generals  
Article 1. La Conselleria de Benestar Social  
1. La Conselleria de Benestar Social és el departament del Consell al què correspon exercir les competències relatives a polítiques socials i a favor de les famílies, i també les polítiques de promoció de l'autonomia personal i atenció a les persones en situació de dependència. Per a això, la Conselleria impulsa i gestiona els programes en matèria de família, majors, dones, joves, persones amb discapacitat, malalts mentals, persones dependents, menors amb dificultat d'integració social i persones en risc d'exclusió social, i també la millora de la qualitat de vida de tots els ciutadans.  
2. Territorialment, la Conselleria s'organitza en servicis centrals i direccions territorials i, funcionalment, en òrgans superiors del departament, nivell directiu i nivell administratiu.  
3. Els servicis centrals estenen la seua competència a tot l'àmbit de la Comunitat Valenciana i les direccions territorials al respectiu àmbit provincial.  
Article 2. Dels òrgans superiors i del nivell directiu  
Sota l'autoritat del conseller o consellera de la Conselleria de Benestar Social i vicepresident tercer o vicepresidenta tercera del Consell, la Conselleria de Benestar Social està integrada pels òrgans superiors i centres directius següents:  
a) Secretaria Autonòmica de Família i Coordinació Social.   
b) Secretaria Autonòmica d'Autonomia Personal i Dependència.  
c) Sotssecretaria.  
d) Direcció General de Familia.  
e) Direcció General de la Dona i per la Igualtat.  
f) Direcció General d'Acció Social i Majors.  
g) Direcció General de Persones amb Discapacitat i Dependència.  
Article 3. Del nivell administratiu  
El nivell administratiu de la Conselleria està constituït per totes les unitats i òrgans que depenen directament del conseller o consellera de Benestar Social i vicepresident tercer o vicepresidenta tercera del Consell, del secretari autonòmic o secretària autonòmica de Família i Coordinació Social, del secretari autonòmic o secretària autonòmica d'Autonomia Personal i Dependència, del sotssecretari o sotssecretària i dels directors generals del departament.  
Article 4. Dels principis que informen el desplegament orgànic  
Les normes de desplegament d'este decret s'inspiraran en els principis d'especialització, coordinació, desconcentració, eficàcia, eficiència i màxim aprofitament dels recursos humans i materials.  
TÍTOL II  
De l'estructura i funcions dels òrgans superiors,   
directius i servicis centrals de la Conselleria  
CAPÍTOL I  
Del conseller o consellera de Benestar Social   
i vicepresident tercer o vicepresidenta tercera del Consell  
Article 5. De les atribucions del conseller o consellera de Benestar Social i vicepresident tercer o vicepresidenta tercera del Consell  
1. El conseller o consellera de Benestar Social i vicepresident tercer o vicepresidenta tercera del Consell és l'òrgan superior de més alta autoritat jeràrquica dins la Conselleria, i té atribuïdes les funcions que determinen els articles 15 i 28 de la Llei del Consell.  
2. El conseller o consellera, sota la superior autoritat del Consell, assumix la representació orgànica de la Conselleria de Benestar Social davant qualsevol classe d'institucions públiques i privades. Com a vicepresident tercer o vicepresidenta tercera del Consell assumix les funcions que li siguen encomanades o delegades pel president o presidenta i aquelles altres de direcció comuna, impuls i coordinació de les polítiques socials del Consell, vetlant per optimitzar eficaçment el conjunt de programes i actuacions i garantint la prosperitat i el progrés social de la Comunitat Valenciana.  
3. Correspon al conseller o consellera de Benestar Social i vicepresident tercer o vicepresidenta tercera del Consell la presidència de l'Institut Valencià de la Joventut (IVAJ), de l'Institut Valencià d'Atenció als Discapacitats i Acció Social (IVADIS), de l'Agència Valenciana de Prestacions Socials, SA, (AVAPSA) i de qualssevol altres organismes i entitats públiques que es creen i en els quals se li assigne tal funció o queden adscrits a la Conselleria de Benestar Social.  
Article 6. Dels òrgans directament dependents del conseller o consellera de Benestar Social i vicepresident tercer o vicepresidenta tercera del Consell  
Directament dependent de la persona titular de la Conselleria hi ha el Gabinet del conseller o consellera, com a òrgan de suport i assistència immediata a este, a què correspon la coordinació de la política d'imatge i comunicació de la Conselleria, i el Gabinet Tècnic, amb rang d'àrea, al qual corresponen les funcions concernents a l'assistència tècnica, elaboració d'informes i seguiment parlamentari. Així mateix, sota la directa dependència del conseller o consellera, l'Oficina de l'Agenda Social, amb rang d'àrea, exercirà les funcions d'assistència tècnica en l'exercici de les competències i funcions de direcció comuna, impuls i coordinació que corresponen a la Vicepresidència.  
Article 7. Del Consell de Direcció  
1. El Consell de Direcció és l'òrgan col·legiat d'assessorament i assistència al titular de la Conselleria de Benestar Social i vicepresident tercer o vicepresidenta tercera del Consell en l'elaboració, coordinació i execució del programa d'actuacions del departament. Sota la presidència de la persona titular de la Conselleria, està integrat pels titulars de les secretaries autonòmiques, sotssecretaria, direccions generals i pel director o directora del Gabinet del conseller, que exercirà la secretaria de l'esmentat Consell.  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller o la consellera ho estime convenient.  
3. En qualitat de titular d'una vicepresidència del Consell pot, així mateix, crear grups de treball concrets per a l'estudi o assessorament en temes concrets o per a la formulació de propostes específiques, amb la composició que en cada cas determine. Quan la naturalesa de les seues comeses així ho requerisca, en tals grups podrà acordar-se la incorporació d'altres conselleries amb competències en polítiques socials.  
Article 8. De la substitució en cas d'absència, vacant o malaltia  
1. En els casos d'absència o malaltia de la persona titular del departament serà aplicable el que disposa l'apartat i) de l'article 12.1 de la Llei del Consell. Fins que es resolga la substitució, les seues funcions com a titular del departament seran exercides temporalment per la persona titular de la Secretaria Autonòmica de Família i Coordinació Social, llevat de les que li corresponga com a membre del Consell. En cas d'absència, vacant o malaltia de la persona titular de la Secretaria Autonòmica de Família i Coordinació Social, el conseller o la consellera serà substituït per la persona titular de la Secretaria Autonòmica d'Autonomia Personal i Dependència, el sotssecretari o sotssecretària o els directors generals, seguint l'ordre de prelació establit en l'article 2 d'esta disposició.  
2. Per a la substitució dels titulars de les secretaries autonòmiques, de la sotssecretaria i de les direccions generals, se seguirà, així mateix, l'ordre establit en l'esmentat article.  
3. El que s'establix en els paràgrafs anteriors s'entén sense perjudici del que, si és el cas, dispose el conseller o consellera mitjançant una resolució.  
CAPÍTOL II  
De la Secretaria Autonòmica de Família i Coordinació Social  
Article 9. De la Secretaria Autonòmica de Família i Coordinació Social  
1. Sota l'autoritat del conseller o consellera de Benestar Social i vicepresident tercer o vicepresidenta tercera del Consell, la Secretaria Autonòmica de Família i Coordinació Social és l'òrgan superior de la Conselleria de Benestar Social que exercix les funcions que li atribuïx l'article 68 de la Llei del Consell en matèria de direcció i execució de la política social i de família i de coordinació de l'acció de les distintes conselleries en esta matèria.  
2. Correspon al secretari autonòmic o secretària autonòmica dirigir i coordinar els centres directius que s'adscriguen sota la seua dependència, i també les unitats administratives integrades en estos.  
3. La Secretaria Autonòmica de Família i Coordinació Social està integrada per les direccions generals de Família, de la Dona i per la Igualtat i d'Acció Social i Majors.  
Article 10. De la Direcció General de Família  
1. La Direcció General de Família és el centre directiu dependent de la Secretaria Autonòmica de Família i Coordinació Social a què correspon elaborar, promoure i executar les mesures necessàries per a assegurar una política integral i transversal en benefici de la família, i també exercir les funcions que la normativa vigent atribuïx a la Generalitat en matèria de protecció de menors.  
2. Corresponen a la Direcció General les funcions següents:  
a) El foment i desenvolupament d'una cultura de família que incidisca en línies preventives d'actuació, formació, intervenció, participació i promoció del benestar de la família.  
b) La planificació i elaboració de plans, programes i projectes transversals en favor de les famílies, de millora de beneficis i avantatges d'índole econòmica, laboral, social, i cultural.  
c) La potenciació de les condicions i beneficis en favor de les famílies nombroses i d'aquells col·lectius de famílies en especial situació de vulnerabilitat.  
d) La potenciació de les entitats, organitzacions i associacions de família.  
e) La planificació i l'impuls de les actuacions corresponents a l'exercici dels recursos preventius de risc, de protecció i d'inserció social en matèria d'infància i adolescència, i coordinació amb els servicis de les xarxes públiques d'atenció primària i especialitzada.  
f) La planificació, coordinació i impuls de les facultats protectores sobre menors que competixen a la Generalitat en matèria de desemparament, guarda, tutela, acolliment residencial, acolliment familiar i adopció nacional i internacional.  
g) L'exercici de les funcions corresponents al Comissionat del Menor-Pare d'Òrfens.  
h) La realització d'actuacions tendents per a la formalització d'acords de col·laboració, contractes, concerts, prestacions, ajudes i subvencions en matèria de família i protecció de menors.  
i) L'assistència tècnica als centres i servicis, tant de caràcter públic com privat, que actuen en l'àmbit de l'atenció a la família, infància i adopció.  
j) L'autorització dels centres i servicis relatius a la família i infància, i també l'exercici de la facultat sancionadora.  
k) La gestió de concerts, convenis i subvencions i altres prestacions econòmiques en les matèries de la seua competència.  
l) La direcció i coordinació, tècnica i funcional, de les actuacions de les direccions territorials i els centres que en depenguen, en les matèries de la seua competència.  
m) Establir totes les accions que calguen amb els ajuntaments i diputacions per a aconseguir una coordinació eficaç en polítiques socials de la seua àrea funcional, que permeten rendibilitzar adequadament els recursos disponibles i apropar-los cada vegada més a les persones destinatàries, desenvolupant el principi de subsidiarietat.  
n) Totes les altres funcions que corresponguen a la Direcció General en matèries de la seua competència i que li encomane la normativa vigent.  
3. De la Direcció General de Família depén l'Àrea de Família, a qui competix la coordinació i supervisió, en la matèria pròpia de la direcció general, dels servicis que en depenen.  
Article 11. De la Direcció General de la Dona i per la Igualtat  
1. La Direcció General de la Dona i per la Igualtat és el centre directiu dependent de la Secretaria Autonòmica de Família i Coordinació Social a què correspon elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens, amb independència de la seua circumstància o condició, i promoure la seua participació en totes les esferes de la vida política, civil, laboral, econòmica, social i cultural.  
2. Corresponen a la Direcció General les funcions següents:  
a) Estudi i proposta de programes, mesures i normes que tinguen com a objecte promoure l'exercici efectiu del dret constitucional d'igualtat, i en particular, la prevenció de conductes discriminatòries.  
b) Vetlar per l'aplicació del principi d'igualtat d'oportunitats en les polítiques socials de la Generalitat.  
c) Previndre i, si és el cas, contribuir a eliminar tota situació d'abús o discriminació directa o indirecta de la dona, i també coadjuvar en la tramitació de les denúncies que es formulen en tals situacions.  
d) Fomentar la implantació i execució de programes de col·laboració i formació que tinguen com a objecte la promoció sociolaboral de la dona.  
e) Foment i promoció de la participació social i moviment associatiu en la Comunitat Valenciana.  
f) Estudi de la situació de la dona en la Comunitat Valenciana, actuant com a observatori permanent de la seua situació.  
g) L'autorització dels centres i servicis relatius a les polítiques d'igualtat d'oportunitats i col·lectius de dones vulnerables, i també l'exercici de la potestat sancionadora.  
h) La gestió de concerts, subvencions i altres prestacions econòmiques en les matèries de la seua competència.  
i) Dirigir i coordinar tècnicament i funcionalment les actuacions de les direccions territorials i els centres que en depenguen, en les matèries de la seua competència.  
j) Establir totes les accions que calga amb els ajuntaments i diputacions per a aconseguir una coordinació eficaç en polítiques socials de la seua àrea funcional, que permeten rendibilitzar adequadament els recursos disponibles i apropar-los cada vegada més a les persones destinatàries, desplegant el principi de subsidiarietat.  
k) Totes les altres funcions que corresponguen a la Direcció General en matèries de la seua competència i que li encomane la normativa vigent.  
3. De la Direcció General de la Dona i per la Igualtat depén l'Àrea de Dona i Igualtat, a la qual competix la coordinació i supervisió, en la matèria pròpia de la Direcció General, dels servicis que en depenen.  
Article 12. De la Direcció General d'Acció Social i Majors  
1. La Direcció General d'Acció Social i Majors és el centre directiu dependent de la Secretaria Autonòmica de Família i Coordinació Social a què correspon la proposta, programació i execució d'accions en matèria d'acció social tendents a afavorir la integració en la societat dels col·lectius en situació desfavorable o en risc d'exclusió social, i també la participació activa de les persones majors en la societat i el desenvolupament i posada en funcionament de totes les accions i programes que siguen necessaris perquè estos col·lectius gaudisquen de major benestar.  
La Direcció General prestarà especial atenció al desplegament i posada en marxa d'activitats lúdiques, d'oci i temps lliure, i també a les activitats culturals i les relacionades amb les noves tecnologies.  
2. Corresponen a la Direcció General les funcions següents:  
a) Planificació, seguiment i execució dels plans i programes relacionats amb la inclusió social.  
b) Desplegament i execució del sistema valencià de renda garantida de ciutadania.  
c) Actuacions en barris d'acció preferent.  
d) Gestió de subvencions i altres prestacions econòmiques en les matèries de la seua competència.  
e) Gestió de subvencions destinades a equipament, reforma i construcció per a centres de servicis socials generals i centres especialitzats, i també l'autorització i l'exercici de la potestat sancionadora dels recursos inclosos en el seu àmbit de competències.  
f) Execució, seguiment i avaluació de projectes del Pla Concertat de Prestacions Bàsiques de Servicis Socials de Corporacions Locals.  
g) Establir i desplegar les mesures i estratègies específiques destinades a evitar o compensar els desavantatges patits per col·lectius en situació desfavorable.  
h) Prestació dels servicis i la gestió dels centres de servicis socials de la seua àrea funcional que siguen de titularitat de la Generalitat.  
i) Assistència tècnica als centres i servicis, tant de caràcter públic com privat, que actuen en la seua àrea funcional.  
j) Supervisió de les accions de les entitats que formen part del sistema públic de servicis socials.  
k) Elaboració de programes i projectes, i també execució de totes les mesures que s'orienten a fomentar la participació activa dels majors en la societat.  
l) Dirigir i coordinar, tècnicament i funcionalment, les actuacions de les direccions territorials i els centres que en depenguen, en les matèries de la seua competència.  
m) Establir totes les accions que calguen amb els ajuntaments i diputacions per a aconseguir una coordinació eficaç en polítiques socials de la seua àrea funcional, que permeten rendibilitzar adequadament els recursos disponibles i apropar-los cada vegada més a les persones destinatàries, desenvolupant el principi de subsidiarietat.  
n) Totes les altres funcions que corresponguen a la Direcció General en matèries de la seua competència i que li encomane la normativa vigent.  
3. De la Direcció General d'Acció Social i Majors depén l'Àrea de Majors i Acció Social, a la qual competix la coordinació i supervisió, en la matèria pròpia de la Direcció General, dels servicis que en depenen.  
CAPÍTOL III  
De la Secretaria Autonòmica d'Autonomia Personal i Dependència  
Article 13. De la Secretaria Autonòmica d'Autonomia Personal i Dependència  
1. Sota l'autoritat del conseller o consellera de Benestar Social i vicepresident tercer o vicepresidenta tercera del Consell, la Secretaria Autonòmica d'Autonomia Personal i Dependència és l'òrgan superior de la Conselleria de Benestar Social que exercix les funcions que li atribuïx l'article 68 de la Llei del Consell en matèria de coordinació de les polítiques de promoció de l'autonomia personal i atenció a les persones en situació de dependència.  
2. Correspon al secretari autonòmic o secretària autonòmica dirigir i coordinar els centres directius que s'adscriguen sota la seua dependència, i també les unitats administratives integrades en estos.  
3. La Secretaria Autonòmica d'Autonomia Personal i Dependència està integrada per la Direcció General de Persones amb Discapacitat i Dependència.  
Article 14. De la Direcció General de Persones amb Discapacitat i Dependència  
1. La Direcció General de Persones amb Discapacitat i Dependència és el centre directiu dependent de la Secretaria Autonòmica d'Autonomia Personal i Dependència a què correspon la proposta, programació i execució de les polítiques generals en matèria d'atenció a les persones amb discapacitat i en situació de dependència, i també la gestió integral dels centres vinculats a aquells.  
2. Corresponen a la Direcció General les funcions següents:  
a) Planificar, ordenar, coordinar i dirigir els recursos i servicis d'atenció a les persones amb discapacitat i en situació de dependència.  
b) Prestació dels servicis i gestió dels centres d'atenció a les persones amb discapacitat que siguen de titularitat de la Generalitat.  
c) Prestació dels servicis i gestió dels centres de dia i d'atenció residencial per a persones majors.  
d) Assistència tècnica als centres i servicis, tant de caràcter públic com privat, que actuen en l'àmbit de l'atenció a les persones amb discapacitats físiques, psíquiques, sensorials, i també a malalts mentals crònics, siguen o no dependents.  
e) Assistència tècnica als centres i servicis, tant de caràcter públic com privat, que actuen en l'àmbit del sistema d'atenció a la dependència.  
f) Elaboració dels programes i projectes, i també l'execució de totes les mesures que s'orienten a facilitar la integració de les persones discapacitades en la societat i, especialment, en matèria d'accessibilitat.  
g) Foment d'activitats, servicis i programes en relació amb les persones amb discapacitat.  
h) Supervisar les actuacions de les entitats destinades a l'atenció i promoció de les persones amb discapacitat i dels malalts mentals crònics.  
i) Guarda i protecció de la persona i/o dels béns dels incapacitats sotmesos a càrrecs tutelars de la Generalitat.  
j) Gestionar els concerts, subvencions i altres prestacions econòmiques en matèria de la seua competència.  
k) Establir, programar i gestionar els procediments destinats al reconeixement de la situació de la persona dependent, la gestió i supervisió dels servicis i prestacions que li corresponguen, i també la resolució de les incidències que pogueren plantejar-se.  
l) Autoritzar i acreditar els centres de les persones amb discapacitat i dependència per a garantir el compliment dels requisits establits per la normativa vigent.  
m) Assegurar l'elaboració dels corresponents programes individuals d'atenció.  
n) Exercir la potestat sancionadora sobre els incompliments quant a requisits dels centres i servicis i respecte dels drets dels beneficiaris.  
o) Avaluar periòdicament el funcionament del sistema d'atenció a la dependència en l'àmbit de la Comunitat Valenciana.  
p) Aportar a l'administració General de l'Estat la informació necessària per a l'aplicació dels criteris de finançament del nivell acordat i per a la percepció del nivell mínim de protecció garantit.  
q) Impulsar la formació en matèria de dependència dels professionals i cuidadors.  
r) Informar sobre el marc de cooperació interadministrativa amb l'administració General de l'Estat que es desplegarà per mitjà dels corresponents convenis, en els quals s'acordaran els objectius, mitjans i recursos per a l'aplicació dels servicis i prestacions.  
s) Establir els mecanismes de coordinació amb els servicis socials i sanitaris en la prestació dels servicis als usuaris dels programes i servicis d'atenció a la dependència.  
t) Supervisar les accions de les entitats que formen part del sistema.  
u) Dirigir i coordinar tècnicament i funcionalment en les matèries de la seua competència les actuacions de les direccions territorials i els centres que en depenguen.  
v) Establir totes les accions que calguen amb les administracions locals, per a aconseguir una coordinació eficaç en polítiques socials de la seua àrea funcional que permeten rendibilitzar adequadament els recursos disponibles i apropar-los cada vegada més a les persones destinatàries, desenvolupant el principi de subsidiarietat.  
x) Totes les altres funcions que corresponguen a la Direcció General en matèries de la seua competència.  
3. De la Direcció General de Persones amb Discapacitat i Dependència depenen l'Àrea de Discapacitat i Promoció de l'Autonomia Personal i l'Àrea d'Atenció a la Dependència.  
- A l'Àrea de Discapacitat i Promoció de l'Autonomia Personal li competix la coordinació dels servicis i recursos d'atenció a les persones amb discapacitat.  
- A l'Àrea d'Atenció a la Dependència li competix el desplegament i la tramitació del procediment de valoració i reconeixement de la dependència, la seua coordinació, planificació, execució i seguiment, així mateix, l'assignació dels recursos destinats a atendre les persones dependents.  
CAPÍTOL IV  
De la Sotssecretaria  
Article 15. De la Sotssecretaria  
La Sotssecretaria, sota la directa dependència del conseller o consellera de Benestar Social i vicepresident tercer o vicepresidenta tercera del Consell, exercirà les competències establides en l'article 69 de la Llei del Consell, i les seues funcions seran, entre altres, les següents:   
a) Exercir la superior coordinació i supervisió administrativa i tècnica de les direccions territorials del departament.  
b) Dirigir i gestionar els servicis generals i dependències comunes de la Conselleria.  
c) Emetre els informes preceptius dels convenis i acords de col·laboració que proposen i tramiten els diferents centres directius, assumptes que hagen de sotmetre's al Consell, al president de la Generalitat o a altres òrgans.  
d) Portar la gestió patrimonial dels béns afectats a la Conselleria.  
e) Executar les funcions relatives a l'avaluació i inspecció dels centres, tant públics com privats, destinats a la prestació de servicis sobre els quals tinga competència la Conselleria.  
f) Realitzar la planificació i programació econòmica, incloses les inversions, elaborar la proposta d'avantprojecte del pressupost anual, tramitar les modificacions pressupostàries i fer el seguiment de l'execució del pressupost.  
g) Tramitar i formalitzar els ingressos que s'originen per les activitats dels distints centres directius del departament.  
h) Tramitar els expedients de contractació i gestionar les despeses de personal, excepte els casos de delegació que s'establisquen.  
i) Coordinar la labor de l'Advocacia General de la Generalitat amb els òrgans superiors, directius i unitats administratives de la Conselleria de Benestar Social.  
j) Disposar la publicació, quan escaiga, de les disposicions, resolucions i anuncis que emanen d'òrgans de la Conselleria, en els diaris oficials.  
k) Elaborar estudis i anàlisis relatius a la racionalització i reorganització, tant de l'estructura organitzativa de la Conselleria, com dels procediments de gestió que en ella es realitzen i coordinar els treballs que en esta matèria elaboren altres òrgans o unitats del departament.  
l) Elaborar projectes sobre organització, plans d'actuació i programes de necessitats del departament.  
m) Impulsar i coordinar la responsabilitat social empresarial en l'àmbit de competències de la Conselleria de Benestar Social.  
n) Elaborar i executar plans i programes sobre sistemes i processos informàtics.  
o) Dissenyar i executar, en col·laboració amb l'Institut Valencià d'Administració Pública, els plans formatius del personal de la Conselleria, i també de formació d'empleats d'entitats i centres integrats en el sistema de servicis socials de la Conselleria.  
Article 16. Òrgans de la Sotssecretaria  
La Sotssecretaria, per al desenvolupament de les funcions expressades en l'article anterior, s'estructura en els òrgans següents:  
1. Secretaria General Administrativa, a la qual li corresponen les funcions establides en l'article 73.2 de la Llei del Consell.  
2. Àrea de Planificació, Ordenació i Estudis, a la qual correspon elaborar estudis, propostes i plans d'actuació estratègics, l'impuls normatiu, la coordinació de les actuacions en matèria de responsabilitat social corporativa, i també la coordinació del Servici de Publicacions i del Centre de Documentació.  
3. Àrea d'Inspecció i Qualitat, a la qual correspon la prevenció, supervisió i control del compliment de la normativa en matèria de servicis socials, i també la promoció, normalització, seguiment i avaluació de la qualitat en els centres, tant públics com privats, destinats a la prestació de servicis sobre els quals tinga competència la Conselleria.  
TÍTOL III  
De l'organització territorial  
Article 17. De les direccions territorials  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València hi ha una direcció territorial de Benestar Social, sota la dependència orgànica de la Sotssecretaria i amb competència en el territori de la respectiva província.  
2. Funcionalment, les direccions territorials depenen de les secretaries autonòmiques a través dels distints centres directius de la Conselleria, en consideració a la matèria a què, en cada cas, es referisca la corresponent actuació administrativa.  
Article 18. De les atribucions del director o directora territorial  
1. Al capdavant cada direcció territorial està el director o directora territorial de Benestar Social, amb el caràcter de representant permanent de la Conselleria en el seu respectiu territori.  
2. Al director o directora territorial li correspon la direcció de tots els servicis, programes i activitats que exercixen els òrgans, unitats i centres directius dependents o integrats en la direcció territorial, sense perjudici de la dependència funcional que s'establisca respecte a cada un dels distints centres directius de la Conselleria, segons l'índole de la matèria.  
Article 19. Funcions del director o directora territorial  
1. Correspon al director o directora territorial vetlar per l'adequat desplegament i execució de les funcions pròpies de la Conselleria de Benestar Social en el seu àmbit territorial.  
2. El director o directora territorial exercix les funcions que li atribuïxen les disposicions vigents, i també les que expressament li deleguen els òrgans directius competents.  
Article 20. Facultat de resoldre els expedients  
Quan alguna disposició atribuïsca una altra competència a la Conselleria de Benestar Social, sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raó de la matèria i, si n'hi ha diversos, al superior jeràrquic comú.  
DISPOSICIONS TRANSITÒRIES  
Primera  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjudici de la competència per a resoldre dels òrgans als quals els ha sigut atribuïda, i la seua retribució es realitzarà a càrrec dels mateixos crèdits pressupostaris. Tot això fins que s'aproven les relacions de llocs de treball adaptades a l'estructura orgànica prevista en este reglament, sense perjudici que, des del moment de la seua entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.  
Segona  
A l'efecte del que establix l'apartat anterior, les unitats la denominació de les quals no haja canviat passaran a dependre, amb els seus actuals mitjans personals i materials, de les unitats superiors que establix este reglament.  
Tercera  
Mentre la Conselleria d'Economia, Hisenda i Ocupació no efectue les modificacions pressupostàries derivades del present reglament, els distints centres directius gestionaran els crèdits relatius a les competències que els han sigut atribuïdes.  
DISPOSICIÓ DEROGATÒRIA  
Única  
Queda derogat el Decret 116/2007, de 27 de juliol, del Consell, i totes les disposicions que del mateix rang o d'un rang inferior s'oposen al que establix el present decret.  
DISPOSICIONS FINALS  
Primera  
Es faculta el titular de la Conselleria de Benestar Social i Vicepresidència Tercera del Consell perquè dicte totes les disposicions que requerisca el desplegament i l'execució del present decret, en compliment del que disposa l'article 65 de la Llei del Consell.  
Segona  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 17 d'octubre de 2008  
El president de la Generalitat,  
FRANCISCO CAMPS ORTIZ  
El conseller de Benestar Social,  
JUAN GABRIEL COTINO FERRER


Còpia Permalink ELI